CELEX: 32018D2060
Language: et
Date: 2018-12-20 00:00:00
Title: Nõukogu rakendusotsus (EL) 2018/2060, 20. detsember 2018, millega muudetakse otsust 2009/791/EÜ, mille kohaselt lubatakse Saksamaal jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a

27.12.2018   
               
               
                  ET
               
               
                  Euroopa Liidu Teataja
               
               
                  L 329/20
               
            
         NÕUKOGU RAKENDUSOTSUS (EL) 2018/2060,
         20. detsember 2018,
         millega muudetakse otsust 2009/791/EÜ, mille kohaselt lubatakse Saksamaal jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artiklid 168 ja 168a reguleerivad maksukohustuslase õigust arvata maha käibemaks, mis on makstud kaupade ja teenuste pealt, mis on talle tarnitud tema maksustatava tegevuse tarbeks. Saksamaale on antud luba kohaldada erandit, mille eesmärk on jätta kaupadelt ja teenustelt makstav käibemaks käibemaksu mahaarvamisõiguse kohaldamisalast välja, kui kõnealuseid kaupu ja teenuseid kasutatakse üle 90 % ulatuses maksukohustuslase või tema töötajate isiklikuks tarbeks või üldiselt muul kui ettevõtluse või majandustegevuse eesmärgil.
                  
               
                     (2)
                  
                  
                     Nõukogu otsusega 2000/186/EÜ (2) anti Saksamaale algselt luba kehtestada ja kohaldada nõukogu direktiivi 77/388/EMÜ (3) artiklitest 6 ja 17 kõrvale kalduvaid erimeetmeid kuni 31. detsembrini 2002. Nõukogu otsusega 2003/354/EÜ (4) anti Saksamaale luba kohaldada direktiivi 77/388/EMÜ artiklist 17 kõrvale kalduvat meedet kuni 30. juunini 2004. Nõukogu otsusega 2004/817/EÜ (5) pikendati kõnealust luba kuni 31. detsembrini 2009.
                  
               
                     (3)
                  
                  
                     Nõukogu otsusega 2009/791/EÜ (6) anti Saksamaale luba jätkuvalt kohaldada direktiivi 2006/112/EÜ artiklist 168 kõrvale kalduvat erimeedet kuni 31. detsembrini 2012. Nõukogu rakendusotsusega 2012/705/EL (7) anti Saksamaale luba kohaldada erimeedet, millega tehakse erand artiklitest 168 ja 168a, kuni 31. detsembrini 2015, ja nõukogu rakendusotsusega (EL) 2015/2428 (8) kuni 31. detsembrini 2018.
                  
               
                     (4)
                  
                  
                     Komisjonis 10. septembril 2018. aastal registreeritud kirjas taotles Saksamaa luba jätkuvalt kohaldada direktiivi 2006/112/EÜ artiklitest 168 ja 168a kõrvale kalduvat erimeedet, millega jäetakse käibemaksu mahaarvamisõiguse kohaldamisalast täielikult välja kaubad ja teenused, mida maksukohustuslane kasutab üle 90 % ulatuses isiklikuks tarbeks või muul kui ettevõtluse (sh muul kui majandustegevuse) eesmärgil. Kirjaga oli kaasas erimeetme kohaldamise aruanne, mis sisaldas käibemaksu mahaarvamise õiguse jaotusmäära läbivaatamist, nagu on nõutud otsuse 2009/791/EÜ artiklis 2.
                  
               
                     (5)
                  
                  
                     Vastavalt direktiivi 2006/112/EÜ artikli 395 lõike 2 teisele lõigule edastas komisjon 14. septembri 2018. aasta kirjaga Saksamaa taotluse teistele liikmesriikidele. Komisjon teavitas 17. septembri 2018. aasta kirjas Saksamaad, et tal on taotluse hindamiseks kogu vajalik teave.
                  
               
                     (6)
                  
                  
                     Saksamaa sõnul on erimeede osutunud väga tõhusaks, lihtsustades käibemaksu kogumist ning hoides ära maksudest kõrvalehoidumist ja maksustamise vältimist. Erimeetmega vähendatakse ettevõtjate ja maksuhaldurite halduskoormust, kuna ei ole mingit vajadust jälgida nende kaupade ja teenuste edasist kasutamist, mille suhtes kohaldati mahaarvamist nende soetamise ajal. Seepärast tuleks Saksamaale anda luba jätkata erimeetme kohaldamist veel ühe piiratud ajavahemiku jooksul kuni 31. detsembrini 2021.
                  
               
                     (7)
                  
                  
                     Kui Saksamaa peab vajalikuks erimeetme kohaldamise pikendamist pärast 2021. aastat, peaks ta esitama komisjonile hiljemalt 31. märtsiks 2021 pikendamistaotluse koos erimeetme kohaldamise aruandega, mis sisaldab kohaldatava jaotusmäära läbivaatamist.
                  
               
                     (8)
                  
                  
                     Erimeetmel ei ole negatiivset mõju käibemaksust tulenevatele liidu omavahenditele.
                  
               
                     (9)
                  
                  
                     Otsust 2009/791/EÜ tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse 2009/791/EÜ artikkel 2 asendatakse järgmisega:
            
               
                  „Artikkel 2
                  Käesolev otsus kehtib kuni 31. detsembrini 2021.
                  Käesolevas otsuses sätestatud erandi kohaldamise pikendamise taotlus tuleb esitada komisjonile hiljemalt 31. märtsiks 2021.
                  Taotlusele lisatakse meetme kohaldamise aruanne, mis sisaldab käesoleva otsuse alusel kohaldatava käibemaksu mahaarvamise õiguse piirangu jaotusmäära läbivaatamist.“
               
            
         
         
            Artikkel 2
            Käesolev otsus jõustub selle teatavakstegemise päeval.
            Seda kohaldatakse alates 1. jaanuarist 2019.
         
         
            Artikkel 3
            Käesolev otsus on adresseeritud Saksamaa Liitvabariigile.
         
         
            Brüssel, 20. detsember 2018
            
               
                  Nõukogu nimel
               
               
                  eesistuja
               
               E. KÖSTINGER
            
         
         
            (1)  ELT L 347, 11.12.2006, lk 1.
         
            (2)  Nõukogu 28. veebruari 2000. aasta otsus 2000/186/EÜ, millega antakse Saksamaale luba kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas) artiklitest 6 ja 17 (EÜT L 59, 4.3.2000, lk 12).
         
            (3)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).
         
            (4)  Nõukogu 13. mai 2003. aasta otsus 2003/354/EÜ, millega antakse Saksamaale luba kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta) artiklist 17 (ELT L 123, 17.5.2003, lk 47).
         
            (5)  Nõukogu 19. novembri 2004. aasta otsus 2004/817/EÜ, millega lubatakse Saksamaal kohaldada meedet, mis kaldub kõrvale kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta) artiklist 17 (ELT L 357, 2.12.2004, lk 33).
         
            (6)  Nõukogu 20. oktoobri 2009. aasta otsus 2009/791/EÜ, mille kohaselt lubatakse Saksamaa Liitvabariigil jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 168 (ELT L 283, 30.10.2009, lk 55).
         
            (7)  Nõukogu 13. novembri 2012. aasta rakendusotsus 2012/705/EL, millega muudetakse otsust 2009/791/EÜ ja rakendusotsust 2009/1013/EL, mille kohaselt lubatakse Saksamaal ja Austrial jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a (ELT L 319, 16.11.2012, lk 8).
         
            (8)  Nõukogu 10. detsembri 2015. aasta rakendusotsus (EL) 2015/2428, millega muudetakse otsust 2009/791/EÜ ja rakendusotsust 2009/1013/EL, mille kohaselt lubatakse Saksamaal ja Austrial jätkuvalt kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklitest 168 ja 168a (ELT L 334, 22.12.2015, lk 12).